圓通行簡慎禪師
作者：郭祥正
朝代：宋

paragraphs: 廬山之西形勝聚，無位真人依位住。
地祗掣鏁金城開，石龍噴水銀潢注。
峰巒約勒萬馬回，杉松自作千兵護。
寶殿崢嶸跨碧霄，圓容麗服微西顧。
江南妃子親施田，香飯供僧無億數。
法焰相傳十二人，師泛鐵船揚子渡。
楊子渡，秋風高，霹靂駕雪翻驚濤。
中有漁家妙絕手，一釣三山連六鼇。
縱時大地悉震恐，收來塵刹無纖毫。
當年曾許心莫逆，今朝又作圓通客。
挂冠已脱塵垢緣，一心願住清凉國。
清凉之國誰能知，日長馬倦人多迷。
從來聞說曹溪路，只今蹋斷廬山西。